સચિવાલયમાં ઘણાં લાંબા સમયથી બદલીઓની રાહ જોતાં આઇએએસ અને આઇપીએસ ઓફિસરો માટે હવે એ સમય આવી ગયો છે કે તેમના નવા પોસ્ટીંગ થઇ શકે છે. મુખ્યમંત્રી વિજય રૂપાણીએ સિનિયર ઓફિસરોની બદલીની ફાઇલ હાથ પર લીધી છે. સરકાર અને પોલીસમાં ઉચ્ચ અધિકારીઓની બદલી સંભવત એપ્રિલના છેલ્લા સપ્તાહમાં થશે. આ બદલીઓ મોટાપાયે છે. સરકારના વિવિધ વિભાગો, બોર્ડ-કોર્પોરેશન તેમજ મ્યુનિસિપલ કમિશનરોની બદલીઓ થવાની છે. બીજી તરફ પોલીસ ભવનના અધિકારીઓ તેમજ જિલ્લા પોલીસ વડાની ટ્રાન્સફરો પણ હાથ પર છે. મુખ્યમંત્રી પોલીસ ઓફિસરોમાં 35થી વધારે તેમજ આઇએએસમાં 30થી વધારે ઓફિસરોની બદલીઓ કરે તેવી સંભાવના છે. ઉદ્યોગ, શહેરી વિકાસ, સામાન્ય વહીવટ વિભાગ તેમજ ગૃહ વિભાગ સહિતના સાત વિભાગો તેમજ બે કોર્પોરેશનમાં ક્યા અધિકારીને મૂકવા તેના પર ચર્ચા ચાલતી હોઇ બદલીના ઓર્ડરમાં વિલંબ થયો છે. આઠ પૈકી છ શહેરોમાં મ્યુનિસિપલ કમિશનરોની બદલીઓ તોળાઇ રહી છે.